KYK: Dux-leerling hoor maand ná pa sterf hy het 7 onderskeidings | Netwerk24
Deur Ischke Van Eeden 23 Februarie 2021 19:36
'n Maand voordat die Hoërskool Oos-Moot se dux-leerling vir 2020 sy matriekuitslae gekry het, is sy pa aan Covid-19 dood.
Heinrich le Roux (18) sê sy pa, Hein (53), het einde Desember simptome van die virussiekte begin toon. Hy is vroeg in Januarie in die hospitaal opgeneem en is op 22 Januarie dood.
"Dit was een van die moeilikste tye in my lewe, maar ek is bly dat ek hom vandag (Dinsdag) kon trots maak," sê Heinrich.
Heinrich le Roux se pa is dood 'n maand voordat hy Dinsdag sy matriekuitslae ontvang het. Foto: Deaan Vivier
"My pa was trots op sy kinders. Elke keer as ek presteer het, of dit nou in atletiek, redenaars of akademie was, het hy vir my gesê hoe trots hy op my is. Hy het my ook nooit onder druk geplaas om te presteer nie; hy het my skoolloopbaan in my eie hande gelos en my nooit gedwing om te gaan leer vir 'n toets of eksamen nie. Hy was net ondersteunend."
Heinrich sê hoewel sy pa se dood nie 'n invloed op sy uitslae gehad het nie, is die beste wat 'n mens in so 'n moeilike situasie kan doen om saam met jou familie te wees. En dit is presies wat hy gedoen het om sy pa se skielike afsterwe te verwerk.
Heinrich le Roux, die Hoërskool Oos-Moot se dux-leerling vir 2020, spog met sewe onderskeidings in die eindeksamen. Foto: Deaan Vivier
Heinrich het sewe onderskeidings in die nasionale seniorsertifikaat-eksamen gekry en spog met 'n gemiddelde van 90,4%. Hy het onderskeidings in Afrikaans huistaal, Engels eerste addisionele taal, wiskunde, ingenieursgrafika en -ontwerp, fisiese wetenskap, inligtingstegnologie en lewensoriëntering.
"Ek is baie tevrede met die uitslae, maar dit het nie net vanself gekom nie – dit verg harde werk.
"My resep was om saam met vriende te werk, want as jy nie iets verstaan nie dan gaan jy dit nie self regkry nie. Dit is waar vriende handig inkom, veral in hierdie moeilike jaar waarin ons weens die inperking nie elke dag skool toe kon gaan nie."
Heinrich gaan vanjaar rekenaaringenieurswese aan die Universiteit van Pretoria studeer en hoop om 'n beurs te kry.
"Die finansies is ook maar moeilik, noudat my pa ons nie meer finansieel kan ondersteun nie. Maar ek wil graag voortbou op my punte en 'n graad probeer kry."